Tshwane-burgemeester maak nuwe komitee bekendFoto: ANA “Ek is trots om hierdie span diverse en talentvolle dienaars van die publiek te lei. Ons sal as ŉ span saamwerk om die verandering teweeg te bring wat ons aan die mense van Tshwane belowe het en die verandering wat Tshwane so desperaat nodig het,” het Msimanga gesê. Hy het gesê die nuutverkose beamptes sal teen die hoogste standaarde aanspreeklik gehou word. Die raad bestaan uit 13 lede insluitende Msimanga, Rachel Mathebe, die speaker en Christo van der Heever, die hoofsweep. Die gesondheid en maatskaplike ontwikkeling-portefeulje sal deur Sakkie du Plooy van die VF Plus gelei word, terwyl Derek Kissundooth van die African Christian Democratic Party, die gemeenskapsveiligheid-portefeulje sal behartig. Ander raadslede is: Infrastruktuur – Darryl Moss; Ekonomiese ontwikkeling – Randall Williams; Paaie en vervoer – Sheila Senkugube; Landbou en omgewing – Mike Mkhari; Menslike nedersettings – Mandla Nkomo; Sport, ontspanning, kuns en kultuur – Ntsiki Mokhotho; Finansies – Mari-Lise Fourie; Korporatiewe dienste – Cilliers Brink “Die burgemeesterskomitee weerspieël die multiparty-aard van hierdie DA-geleide regering. Ons verwelkom die lede van die partye met wie ons ŉ multiparty-regering gevorm het. Ons sal van hulle verwag om mense met dieselfde entoesiasme en oortuiging te dien as wat ons van ons eie openbare verteenwoordigers verwag,” het Msimanga gesê. “Hierdie burgemeesterskomitee is gereed om met nederigheid te regeer, om te luister na die mense wat vir ons gestem het en om so ŉ beter toekoms vir die inwoners van die hoofstad te verseker. Ons wil ŉ hoofstad lei waarop Suid-Afrika kan trots wees en hierdie mans en vroue, met hul verskillende agtergronde, is gereed om ons mense te dien.” Msimanga is verlede week as Tshwane se nuwe burgemeester verkies.